Rådets retsakt

af 19. december 2002

om ændring af vedtægten for Europols personale

(2003/C 24/01)

RÅDET FOR DEN EUROPÆISKE UNION HAR -

under henvisning til konventionen om oprettelse af en europæisk politienhed (Europol-konventionen)(1), særlig artikel 30, stk. 3,

under henvisning til initiativ fra Kongeriget Belgien, Storhertugdømmet Luxembourg og Kongeriget Nederlandene,

under henvisning til udtalelse fra Europa-Parlamentet,

under henvisning til udtalelse fra Europols styrelsesråd, og

ud fra følgende betragtninger:

(1) Vedtægten for Europols personale som vedtaget ved Rådets retsakt af 3. december 1998(2) (i det følgende benævnt "vedtægten") bør ændres, navnlig med henblik på at oprette procedurer for udnævnelse af direktøren og vicedirektørerne samt for anvendelsen af de beføjelser, som de har fået overdraget af den myndighed, der har kompetence til udnævnelsen.

(2) Det tilkommer Rådet med enstemmighed at fastsætte de nærmere bestemmelser for Europols personale og at vedtage senere ændringer -

VEDTAGET DENNE RETSAKT:

Artikel 1

Vedtægten for Europols personale ændres som følger:

1) Artikel 1, stk. 2, affattes således:

"2. Vedtægten skal også gælde for Europols direktør og vicedirektører, for så vidt andet ikke følger af Europol-konventionen, og medmindre andet er fastsat i bilag 8, hvor der gøres rede for særbestemmelser vedrørende direktøren og vicedirektørerne."

2) Bilag 8(3) affattes således:

"BILAG 8

Særbestemmelser vedrørende direktøren og vicedirektørerne

INDHOLDSFORTEGNELSE

>TABELPOSITION>

KAPITEL 1

UDVÆLGELSESPROCEDURER

Artikel 1

Udarbejdelsen af styrelsesrådets udtalelse om udnævnelse af direktøren eller en vicedirektør, som i henhold til Europol-konventionens artikel 29, stk. 1, skal forelægges Rådet, finder sted i overensstemmelse med bestemmelserne i dette kapitel.

Artikel 2

1. Det skal ved udvælgelsen til stillingen som direktør eller vicedirektør for Europol tilstræbes, at Europol sikres medarbejdere, der opfylder de højeste krav med hensyn til kvalifikationer, indsats og integritet.

2. Udvælgelsesproceduren skal fuldt ud overholde principperne i vedtægtens artikel 24, stk. 1.

Artikel 3

1. Med henblik på anvendelsen af bestemmelserne i dette kapitel anses stillingen som direktør eller vicedirektør for Europol som ledig:

- ni måneder inden direktørens eller en vicedirektørs embedsperiode udløber

- når Rådet modtager en skriftlig afskedsbegæring fra direktøren eller en vicedirektør, jf. artikel 14

- når Rådet træffer afgørelse om afskedigelse uden ansøgning, jf. artikel 15

- når Rådet træffer afgørelse om fritagelse fra tjenesten i Europols interesse, jf. artikel 16

- når Rådet træffer afgørelse om afskedigelse, jf. artikel 17

- ni måneder inden den dato, hvor direktøren eller en vicedirektør fylder 65 år

- ved direktørens eller en vicedirektørs død.

2. For hver ledig stilling udarbejder styrelsesrådet et stillingsopslag med en detaljeret beskrivelse af stillingens karakter, herunder vederlag, de opgaver, der skal udføres, og de kvalifikationer og færdigheder samt den erfaring, der kræves.

Stillingsopslaget skal angive, at ansøgere skal indgive deres ansøgning skriftligt ledsaget af et curriculum vitæ til formanden for styrelsesrådet senest 60 dage efter datoen for offentliggørelse i De Europæiske Fællesskabers Tidende af det i første afsnit nævnte stillingsopslag.

Nævnte stillingsopslag skal også indeholde oplysninger om den sikkerhedsundersøgelse, som de ansøgere, der udvælges, skal gennemgå i overensstemmelse med klassificeringsbestemmelserne i artikel 31 i Europol-konventionen.

Artikel 4

1. Styrelsesrådet sørger for, at stillingsopslaget, jf. artikel 3, stk. 2, offentliggøres i De Europæiske Fællesskabers Tidende og i andre medier, herunder nationale aviser og fagtidsskrifter, for at sikre, at det når ud til et så bredt publikum som muligt i alle medlemsstater.

2. Europol underretter de nationale Europol-enheder om ledige stillinger som direktør eller vicedirektør. De nationale enheder underretter de relevante organer i deres medlemsstat om den ledige stilling. De kompetente nationale myndigheder er ansvarlige for, at relevante organer og alt relevant personale får kendskab til den ledige stilling.

3. Ved enhver besættelse af ledige stillinger tages der hensyn til både interne og eksterne ansøgninger.

4. Europol sender ansøgerne en bekræftelse af modtagelsen.

5. Europol underretter de nationale Europol-enheder om de modtagne ansøgninger, således at medlemsstaterne gennem deres nationale enhed eller på anden vis kan afgive udtalelse om ansøgerne til styrelsesrådet. De myndigheder i medlemsstaterne, der er involveret i denne procedure, pålægges udtrykkelig tavshedspligt med hensyn til de modtagne oplysninger.

6. Som en del af udvælgelsesproceduren skal der forelægges dokumentation, der er attesteret af den pågældende medlemsstat, til godtgørelse af, at ansøgeren opfylder vandelskravene og er egnet til at varetage den ledige stilling.

Artikel 5

1. Styrelsesrådet nedsætter en udvælgelseskomité (i det følgende benævnt "komitéen"), der skal udarbejde den udtalelse fra styrelsesrådet, som skal sendes til Rådet i henhold til Europol-konventionens artikel 29, stk. 1. Komitéen foretager en første vurdering af ansøgerne.

2. Ved besættelse af en stilling som vicedirektør skal et af medlemmerne af komitéen være direktøren eller hans befuldmægtigede. Endvidere udpeger fire medlemsstater, som er udvalgt af styrelsesrådet ved lodtrækning, hver en repræsentant til at sidde i komitéen.

3. Ved besættelse af en stilling som direktør udpeger fem medlemsstater, som er udvalgt af styrelsesrådet ved lodtrækning, hver en repræsentant til at sidde i komitéen.

4. De efter stk. 2 og 3 udpegede medlemmer af komitéen sidder i komitéen indtil udvælgelsesproceduren er afsluttet.

5. Hvis det viser sig, at et medlem af komitéen kender en af ansøgerne til en stilling personligt, deltager vedkommende ikke i udvælgelsesproceduren. I sådanne tilfælde foreslår den medlemsstat, som har udpeget medlemmet, styrelsesrådet en afløser for den pågældende og udpeger en anden repræsentant som medlem af komitéen.

6. Komitéens sekretariatsfunktion varetages af styrelsesrådets sekretariat.

Artikel 6

1. På komitéens første møde udpeger medlemmerne af komitéen et af sine medlemmer som formand.

2. Komitéen kan anmode om bistand fra en eller flere bisiddere i udøvelsen af sine opgaver. En sådan anmodning forelægges formanden for styrelsesrådet, der træffer afgørelse herom. Bisiddere får ikke status som medlemmer af komitéen.

3. Komitéens opgaver omfatter:

a) en første vurdering af ansøgerne under hensyn til deres faglige kvalifikationer, færdigheder og erfaring

b) samtaler med ansøgere

c) rapportering til styrelsesrådet.

Artikel 7

1. Når det skønnes nødvendigt, kan styrelsesrådet beslutte at gennemføre en særlig vurderingsprocedure, som er relevant for den pågældende stilling. Styrelsesrådet træffer afgørelse om de specifikke krav, der skal stilles.

Vurderingsproceduren gennemføres i så tilfælde af komitéen med henblik på at vurdere de særlige kvalifikationer og den særlige sagkundskab, som ansøgerne til den pågældende stilling har.

2. Komitéen indkalder alle ansøgere, hvis ansøgning kan godkendes, og som opfylder kravene i stillingsopslaget, til samtale for at vurdere de kvalifikationer og færdigheder samt den erfaring, der kræves af ansøgerne, og deres evne til at udføre de opgaver, der indgår i den stilling, der skal besættes. Samtalerne anvendes endvidere til at efterprøve ansøgernes kendskab til Den Europæiske Unions institutioners officielle sprog, jf. artikel 30, stk. 2, i Europol-konventionen og artikel 1 i dette bilag.

3. Såfremt komitéen skønner det nødvendigt, kan der afholdes endnu en samtalerunde for alle eller nogle af ansøgerne.

Artikel 8

Prøver og samtaler finder sted i Haag. Rejseudgifter og eventuelle underholds- og hoteludgifter godtgøres ansøgerne, medlemmerne af komitéen og bisidderne efter reglerne i bilag 5.

Artikel 9

Når samtalerne er afsluttet, udarbejder komitéen en behørigt begrundet rapport om de modtagne ansøgninger og den procedure, den har fulgt. Komitéens afgørelse træffes ved simpelt flertal. Rapporten sendes hurtigst muligt efter samtalerne til styrelsesrådet sammen med curriculum vitæ for de ansøgere, hvis ansøgning er godkendt, og som opfylder kravene i stillingsopslaget.

Artikel 10

1. På grundlag af rapporten fra komitéen og eventuelle yderligere oplysninger, som styrelsesrådet måtte ønske at indhente fra komitéen, udarbejder styrelsesrådet en udtalelse, der skal forelægges for Rådet.

2. Styrelsesrådet kan, såfremt det finder det nødvendigt, indkalde nogle af ansøgerne eller alle ansøgere til samtale, inden det udarbejder sin udtalelse. Hvis et medlem af styrelsesrådet står på listen over ansøgere, må vedkommende ikke være til stede, når styrelsesrådets udtalelse udarbejdes.

3. Styrelsesrådet forelægger i sin udtalelse en fuldstændig liste over ansøgerne, med angivelse af hvilke ansøgere der er fundet egnede og hver enkelt af disse ansøgeres sagsmappe.

4. Styrelsesrådet sikrer, at de ansøgere, der er fundet egnede, opfylder ansættelsesvilkårene i vedtægtens artikel 24, stk. 2, litra d), og stk. 3.

5. Formanden for styrelsesrådet sender styrelsesrådets udtalelse til Rådet, så dette kan træffe afgørelse på grundlag af alle relevante oplysninger, jf. Europol-konventionens artikel 29, stk. 1.

Artikel 11

Medlemmer af komitéen, bisiddere samt medlemmer af styrelsesrådet og involverede Europol-medarbejdere pålægges udtrykkelig tavshedspligt med hensyn til ansøgerne og resultaterne af udvælgelsesproceduren.

Artikel 12

Såfremt direktørens eller en vicedirektørs embedsperiode kan forlænges i henhold til artikel 29, stk. 1 eller 2, i Europol-konventionen, kan styrelsesrådet ved flertalsafgørelse beslutte at fravige proceduren i dette kapitel. I sådanne tilfælde udarbejder styrelsesrådet senest 12 måneder inden embedsperiodens ophør en udtalelse, hvori det henstiller til Rådet at forny mandatet. Proceduren i dette kapitel følges, når Rådet beslutter ikke at forny mandatet, eller når Rådet ikke træffer afgørelse inden for tre måneder efter modtagelsen af styrelsesrådets udtalelse.

KAPITEL 2

UDTRÆDEN AF TJENESTEN

Artikel 13

Direktøren eller en vicedirektør for Europol udtræder af tjenesten ved:

a) afskedigelse efter ansøgning

b) afskedigelse uden ansøgning

c) fritagelse fra tjenesten i Europols interesse

d) fjernelse fra tjenesten som følge af en disciplinærprocedure

e) pensionering

f) død.

Afdeling 1

Afskedigelse efter ansøgning

Artikel 14

1. En direktør eller vicedirektør, der ønsker at udtræde af tjenesten, inden hans embedsperiode udløber, skal skriftligt tilkendegive sin utvetydige vilje til at ville udtræde af Europols tjeneste og foreslå en dato for sin udtræden af tjenesten. Afskedsbegæringen sendes til formanden for Rådet med kopi til formanden for styrelsesrådet.

2. Rådets afgørelse, som gør afskedigelsen endelig, skal træffes inden to måneder efter modtagelse af afskedsbegæringen. Rådet kan dog afslå ansøgningen om afskedigelse, hvis en disciplinærsag verserer mod den pågældende den dag, hvor afskedsbegæringen modtages, eller hvis en sådan sag indledes inden for de efterfølgende 60 dage.

3. Afskedigelsen får virkning fra det tidspunkt, der er fastsat af Rådet. Dette tidspunkt kan ikke fastsættes til senere end tre måneder efter det af den pågældende i afskedsbegæringen foreslåede. Rådet kan dog, hvis det er nødvendigt for, at Europol kan fungere tilfredsstillende, bestemme, at en sådan afskedigelse ikke får virkning, før den pågældendes efterfølger er tiltrådt.

Afdeling 2

Afskedigelse uden ansøgning

Artikel 15

En direktør eller vicedirektør kan opsiges uden varsel af Rådet på begæring af styrelsesrådet, når betingelserne i artikel 95, litra b) eller c), i vedtægten er til stede.

Afdeling 3

Fritagelse fra tjenesten i Europols interesse

Artikel 16

1. Direktøren eller en vicedirektør kan fritages fra tjenesten i Europols interesse ved afgørelse truffet af Rådet. Rådet træffer en sådan afgørelse med to tredjedeles flertal efter udtalelse fra styrelsesrådet og efter at have hørt den pågældende. Denne fritagelse har ikke karakter af en disciplinær sanktion.

2. En direktør eller vicedirektør, der således fritages fra tjenesten, har frem til det tidspunkt, hvor hans embedsperiode ophører, ret til:

a) en månedlig godtgørelse svarende til hans grundløn i tre måneder

b) 85 % af sin grundløn for den 4.-6. måned

c) 70 % af sin grundløn i den efterfølgende periode.

3. Direktøren eller vicedirektøren har i den periode, hvor vedkommende er godtgørelsesberettiget, ikke ret til den månedlige arbejdsløshedsunderstøttelse, der er omhandlet i vedtægtens artikel 59. Hvis direktøren eller vicedirektøren efter denne periode har ret til en arbejdsløshedsunderstøttelse i henhold til vedtægtens artikel 59, fratrækkes den periode, hvor den pågældende er godtgørelsesberettiget i henhold til stk. 2, fra den periode, hvor vedkommende har ret til arbejdsløshedsunderstøttelse.

4. Den i stk. 2 fastsatte godtgørelse nedsættes med den pågældendes eventuelle indtægter fra et nyt arbejde eller fra alderspension i henhold til vedtægtens artikel 72, i den i stk. 2 nævnte periode, i det omfang disse indtægter og godtgørelsen tilsammen overstiger det seneste samlede vederlag, som den pågældende oppebar på grundlag af den løntabel, der var gældende den første dag i den måned, for hvilken godtgørelsen skal fastsættes. Den pågældende skal tilvejebringe de skriftlige beviser, der måtte forlanges, og meddele Europol ethvert forhold, der kunne medføre en ændring af hans ret til godtgørelse.

5. Den pågældende har for sig selv og for de personer, der er forsikret gennem ham i den periode, hvor han er godtgørelsesberettiget, ret til de ydelser, som er fastsat i den i artikel 56, stk. 1, i vedtægten fastsatte sygeforsikringsordning, forudsat at han indbetaler et bidrag, som beregnes i forhold til den i stk. 2 omhandlede godtgørelse, og forudsat at han ikke kan dækkes mod de samme risici af en anden offentlig ordning.

6. Efter udløbet af den i stk. 5 nævnte periode finder vedtægtens artikel 56, stk. 2, tilsvarende anvendelse.

Afdeling 4

Fjernelse fra tjenesten som følge af en disciplinærprocedure

Artikel 17

Efter gennemførelse af den i kapitel 3 fastsatte disciplinærsag kan ansættelsesforholdet opsiges af Rådet i henhold til Europol-konventionens artikel 29, stk. 6, af disciplinære grunde, hvis en direktør eller vicedirektør, forsætligt eller uagtsomt, groft har tilsidesat sine pligter.

Afdeling 5

Pensionering

Artikel 18

Direktøren eller en vicedirektør udtræder af tjenesten den sidste dag i den måned, han fylder 65 år.

KAPITEL 3

DISCIPLINÆRSAGER

Afdeling 1

Disciplinærordning

Artikel 19

1. Der kan iværksættes disciplinære sanktioner over for direktøren eller en vicedirektør, der forsætligt eller uagtsomt undlader at opfylde de pligter, som påhviler ham i henhold til denne vedtægt eller Europol-konventionen.

En sådan undladelse omfatter bl.a., at den pågældende beviseligt og forsætligt har afgivet urigtige oplysninger om sine faglige kvalifikationer eller de i vedtægtens artikel 24, stk. 2, nævnte forhold, hvis de urigtige oplysninger har været afgørende for vedkommendes ansættelse.

2. Disciplinære sanktioner er:

a) skriftlig advarsel

b) irettesættelse

c) nedsættelse af den månedlige grundløn med højst 25 % i en periode på højst seks måneder

d) fjernelse fra tjenesten, i givet fald med reduktion eller frakendelse af retten til alderspension, idet følgerne af denne sanktion dog ikke må berøre direktørens eller vicedirektørens ydelsesberettigede pårørende.

3. Vedtægtens artikel 88, stk. 3-6, finder anvendelse i tilfælde af en disciplinærsag mod direktøren eller en vicedirektør.

Artikel 20

1. Direktøren kan på eget initiativ give en skriftlig advarsel eller en irettesættelse til en vicedirektør uden at have indhentet udtalelse fra disciplinærrådet. Den pågældende skal forinden underrettes skriftligt og høres af direktøren.

2. Styrelsesrådet kan på eget initiativ give en skriftlig advarsel eller en irettesættelse til direktøren uden at have indhentet udtalelse fra disciplinærrådet. Den pågældende skal forinden underrettes skriftligt og høres af styrelsesrådet.

Artikel 21

Såfremt direktøren eller en vicedirektør påstås at have begået en alvorlig forseelse, hvad enten det drejer sig om et brud på hans tjenestepligter eller om en lovovertrædelse, kan styrelsesrådet straks suspendere ham fra tjenesten med to tredjedels flertal og efter at have givet den pågældende lejlighed til at fremføre sine synspunkter; suspenderingen sker i overensstemmelse med vedtægtens artikel 90. Beslutningen skal være skriftlig og skal begrundes.

Afdeling 2

Særbestemmelser i det tilfælde, der er omhandlet i Europol-konventionens artikel 29, stk. 6

Artikel 22

1. Uanset artikel 20 kan Rådet beslutte at anvende disciplinære sanktioner som anført i artikel 19, stk. 2, når disciplinærsagen, jf. denne afdeling, er afsluttet.

2. Disciplinærsagen skal indledes ved beslutning truffet af styrelsesrådet på eget initiativ efter høring af den pågældende.

3. Styrelsesrådet opretter et disciplinærråd. Det skal forberede den udtalelse fra styrelsesrådet om behovet for disciplinære sanktioner, jf. artikel 19, stk. 2, der skal forelægges for Rådet i henhold til Europol-konventionens artikel 29, stk. 6.

4. Disciplinærrådet har følgende medlemmer: en repræsentant for den medlemsstat, der har formandskabet for styrelsesrådet, når dette træffer den i stk. 2 nævnte beslutning, en repræsentant for den medlemsstat, der havde formandskabet umiddelbart inden, en repræsentant for den medlemsstat, der skal have formandskabet umiddelbart efter, og repræsentanter for to andre medlemsstater, der vælges ved lodtrækning. Repræsentanterne skal have mindst samme rang og anciennitet som den pågældende direktør eller vicedirektør og må ikke samtidig være medlemmer af styrelsesrådet. De skal, hvis det er muligt, have erfaring med at gennemføre disciplinærsager.

5. Formanden for disciplinærrådet vælges også af styrelsesrådet ved lodtrækning, men må ikke være repræsentanten for den medlemsstat, der har formandskabet.

6. Senest fem dage efter disciplinærrådets nedsættelse kan den indberettede direktør eller vicedirektør gøre indsigelse mod medlemmerne.

Inden for samme frist kan medlemmerne af disciplinærrådet anmode om at blive fritaget for hvervet, hvis de har gyldig grund hertil.

Hvis styrelsesrådet beslutter at efterkomme indsigelsen eller anmodningen om fritagelse, foretager det en ny lodtrækning til supplering af rådet, idet det sørger for, at der ikke er mere end én repræsentant pr. medlemsstat i disciplinærrådet.

7. De medlemmer af disciplinærrådet, der er omhandlet i stk. 4 eller stk. 6, sidder i rådet, indtil dets opgaver i disciplinærsagen er fuldført.

8. Hvis der i løbet af disciplinærsagen imidlertid er grund til at antage, at et medlem af disciplinærrådet kender den indberettede direktør eller vicedirektør personligt eller er fysisk uegnet til at varetage hvervet, deltager han ikke i disciplinærsagen. I så fald skal den medlemsstat, der har indstillet medlemmet, foreslå styrelsesrådet en afløser og udpege en anden repræsentant som medlem af disciplinærrådet.

9. Medlemmerne af disciplinærrådet udøver deres hverv fuldstændig uafhængigt. Disciplinærrådets arbejde er fortroligt.

10. Styrelsesrådets sekretariat fungerer som sekretariat for disciplinærrådet.

Artikel 23

1. Der rejses sag for disciplinærrådet ved forelæggelse af en indberetning fra styrelsesrådet, som klart angiver de forhold, der påklages, og eventuelt de omstændigheder, under hvilke de er begået.

2. Styrelsesrådet udnævner en repræsentant i disciplinærsagen. Den pågældende må ikke være medlem af disciplinærrådet.

3. Den i stk. 1 nævnte indberetning sendes til formanden for disciplinærrådet, der gør medlemmerne af dette råd og direktøren eller vicedirektøren bekendt med den.

4. Ved modtagelsen af nævnte indberetning har direktøren eller vicedirektøren ret til at blive gjort bekendt med sin personlige aktsamling og til at tage kopi af alle sagens akter.

Artikel 24

På disciplinærrådets første møde udpeger medlemmerne et af medlemmerne til at udarbejde en fuldstændig sagsfremstilling.

Artikel 25

1. Direktøren eller vicedirektøren har en frist på mindst 15 dage fra tidspunktet for modtagelse af den indberetning, hvormed disciplinærsagen indledes, til at forberede sit forsvar.

2. Når direktøren eller vicedirektøren indkaldes for disciplinærrådet, kan han udtale sig skriftligt eller mundtligt, indkalde vidner og give møde med en bisidder, som han selv har valgt.

Artikel 26

Styrelsesrådet har ligeledes ret til at indkalde vidner.

Artikel 27

1. Hvis disciplinærrådet ønsker yderligere oplysninger om de forhold, der lægges den pågældende til last, eller de omstændigheder, under hvilke de er begået, kan det iværksætte en kontradiktorisk undersøgelse.

2. Undersøgelsen skal ledes af den, der har udarbejdet sagsfremstillingen. Disciplinærrådet kan med henblik på undersøgelsen forlange at få udleveret alle dokumenter vedrørende den verserende sag.

Artikel 28

Disciplinærrådet afgiver med stemmeflertal en behørigt begrundet udtalelse om den disciplinære sanktion, som det finder passende i betragtning af de påklagede forhold på grundlag af de dokumenter, det har fået forelagt, og under hensyn til direktørens eller vicedirektørens og vidnernes skriftlige eller mundtlige udtalelser samt udfaldet af den undersøgelse, der måtte være foretaget; det meddeler styrelsesrådet, direktøren eller vicedirektøren udtalelsen senest en måned efter det tidspunkt, hvor det fik sagen forelagt. Tidsfristen er tre måneder, hvis disciplinærrådet har iværksat en undersøgelse.

Artikel 29

1. Sekretariatet fører protokol over disciplinærrådets møder.

2. Vidnerne skal underskrive protokollen med deres udsagn.

3. Den behørigt begrundede udtalelse, jf. artikel 28, skal underskrives af samtlige medlemmer af disciplinærrådet.

Artikel 30

Sagsomkostninger, der skyldes direktørens eller vicedirektørens initiativ, især honorar til en bisidder, afholdes af direktøren eller vicedirektøren, såfremt disciplinærsagen resulterer i en af de i vedtægtens artikel 19, stk. 2, litra c) og d), fastsatte sanktioner.

Artikel 31

1. Når styrelsesrådet har modtaget disciplinærrådets rapport, beslutter det, om der skal forelægges en udtalelse for Rådet i henhold til Europol-konventionens artikel 29, stk. 6, og afgiver i så fald en behørigt begrundet udtalelse om, hvilken disciplinær sanktion, jf. artikel 19, stk. 2, der er hensigtsmæssig i forbindelse med de forhold, der påklages.

2. Styrelsesrådet træffer den i stk. 1 omhandlede beslutning hurtigst muligt. Inden det udarbejder sin udtalelse, giver det direktøren eller vicedirektøren lejlighed til at blive hørt.

3. Formanden for styrelsesrådet sender styrelsesrådets udtalelse til Rådet i henhold til Europol-konventionens artikel 29, stk. 6, og en kopi heraf til den indberettede direktør eller vicedirektør.

4. Hvis styrelsesrådet beslutter, at der ikke skal forelægges en udtalelse for Rådet i henhold til Europol-konventionens artikel 29, stk. 6, kan styrelsesrådet give en advarsel eller en irettesættelse i henhold til artikel 20.

Artikel 32

1. Når Rådet har modtaget styrelsesrådets udtalelse, beslutter det i henhold til Europol-konventionens artikel 29, stk. 6, om der skal anvendes en disciplinær sanktion, efter at direktøren eller vicedirektøren har haft lejlighed til at fremføre sine synspunkter.

2. Hvis Rådet beslutter, at der skal anvendes en disciplinær sanktion, jf. artikel 19, stk. 2, anfører det i sin beslutning, hvilken sanktion der skal anvendes, og fra hvilken dato. Beslutningen skal være behørigt begrundet og meddeles den pågældende og Europol.

3. Rådet træffer den i stk. 1 nævnte beslutning uden unødig forsinkelse.

Artikel 33

1. På direktørens eller vicedirektørens anmodning kan disciplinærsagen genoptages, hvis der fremkommer nye forhold, der støttes af relevante beviser.

2. Hvis den endelige disciplinære sanktion er pålagt af direktøren, rettes anmodningen til direktøren. Denne beslutter, om vicedirektørens anmodning skal efterkommes.

3. Hvis den endelige disciplinære sanktion er pålagt af styrelsesrådet, rettes anmodningen til styrelsesrådet. Dette beslutter, om direktørens eller vicedirektørens anmodning skal efterkommes.

4. Hvis den endelige disciplinære sanktion er pålagt af Rådet, rettes anmodningen til styrelsesrådet. Dette beslutter, om der skal forelægges en udtalelse for Rådet, hvori det henstilles, at Rådet efterkommer direktørens eller vicedirektørens anmodning.

KAPITEL 4

KLAGEADGANG

Artikel 34

1. Klager fra direktøren eller en vicedirektør i henhold til vedtægtens artikel 92, stk. 2, indbringes for og behandles af den myndighed, der har truffet den endelig afgørelse i sagen.

2. Klager fra direktøren eller en vicedirektør kan kun antages til påkendelse ved De Europæiske Fællesskabers Domstol, jf. vedtægtens artikel 93, når der forinden er indbragt en klage for den myndighed, der har truffet den endelige afgørelse i sagen, i henhold til stk. 1, og klagen er blevet udtrykkeligt eller stiltiende afvist. Den pågældende kan dog, når han har indbragt klagen i henhold til stk. 1, omgående indbringe en klage for Domstolen i henhold til vedtægtens artikel 93, stk. 4.

KAPITEL 5

SÆRBESTEMMELSER VEDRØRENDE DIREKTØREN

Artikel 35

1. Når direktøren ønsker at udøve en ret, som han har i henhold til vedtægten, og forholdet vedrører ham selv, og beføjelsen til at træffe beslutningen i sagen i henhold til vedtægten ligger hos direktøren, underretter han formanden for styrelsesrådet herom. I sådanne tilfælde kan formanden beslutte at forelægge sagen for styrelsesrådet til endelig afgørelse.

2. Når direktøren midlertidigt er ude af stand til at udøve sit hverv i mere end en måned, eller stillingen som direktør er ledig, udføres hans opgaver af en vicedirektør. Med henblik herpå oplyser styrelsesrådet afløsningsrækkefølgen, hver gang en ny vicedirektør er udnævnt."

Artikel 2

Denne retsakt træder i kraft dagen efter vedtagelsen.

Artikel 3

Denne retsakt offentliggøres i De Europæiske Fællesskabers Tidende.

Udfærdiget i Bruxelles, den 19. december 2002.

På Rådets vegne

L. Espersen

Formand

(1) EFT C 316 af 27.11.1995, s. 2.

(2) EFT C 26 af 30.1.1999, s. 23. Senest ændret ved Rådets afgørelse af 13.6.2002 (EFT C 150 af 22.6.2002, s. 2).

(3) Beskatningsbestemmelserne i det oprindelige bilag 8 til Rådets retsakt af 3. december 1998 er omfattet af beslutning truffet af Europols Styrelsesråd den 16. november 1999 (EFT C 65 af 28.2.2001, s. 6).